REGULAMENTUL (CE) NR. 104/2007 AL COMISIEI
din 2 februarie 2007
de stabilire, pentru anul de comercializare 2007/2008, a valorii ajutorului pentru tomatele destinate prelucrării
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României, în special articolul 41,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a piețelor în sectorul produselor prelucrate pe bază de fructe și legume (1), în special articolul 6 alineatul (1),
întrucât:
(1)
Articolul 3 alineatul (3) din Regulamentul (CE) nr. 1535/2003 al Comisiei din 29 august 2003 privind normele de aplicare a Regulamentului (CE) nr. 2201/96 al Consiliului în ceea ce privește sistemul de ajutor în sectorul produselor transformate prelucrate pe bază de fructe și legume (2) prevede publicarea de către Comisie, cel târziu până la 31 ianuarie, a valorii ajutoarelor acordate pentru tomatele destinate prelucrării.
(2)
Pentru statele membre ale Comunității, în componența acesteia la 30 aprilie 2004, verificarea respectării pragurilor comunitare și naționale de prelucrare a tomatelor, menționate la articolul 5 alineatul (1) din Regulamentul (CE) nr. 2201/96, se efectuează pe baza cantităților pentru care au fost acordate ajutoare în timpul ultimilor trei ani de comercializare pentru care sunt disponibile date definitive în toate statele membre în cauză.
(3)
Pentru statele membre care au aderat la Uniune la 1 mai 2004, verificarea respectării pragurilor comunitare și naționale de prelucrare a tomatelor se efectuează pe baza cantităților pentru care au fost efectiv acordate ajutoare în cursul anilor de comercializare 2004/2005 și 2005/2006 și a cantităților pentru care au fost depuse cereri de acordare de ajutoare pentru anul de comercializare 2006/2007, în conformitate cu articolul 4 din Regulamentul (CE) nr. 416/2004 al Comisiei din 5 martie 2004 de instituire a măsurilor tranzitorii de aplicare a Regulamentului (CE) nr. 2201/1996 al Consiliului și a Regulamentului (CE) nr. 1535/2003 ca urmare a aderării Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei la Uniunea Europeană (3).
(4)
Cantitatea de tomate prelucrate în cadrul sistemului de ajutor, care trebuie luată în considerare la verificarea respectării pragurilor comunitare și naționale, depășește cu 1 705 561 tone pragul comunitar. Pentru statele membre care au depășit pragul de prelucrare care le era alocat, valoarea ajutoarelor pentru tomatele destinate prelucrării pentru anul de comercializare 2007/2008 trebuie, așadar, modificată în raport cu nivelul stabilit la articolul 4 alineatul (2) din Regulamentul (CE) nr. 2201/96, în conformitate cu articolul 5 alineatele (2) și (4) din regulamentul menționat anterior, precum și cu articolul 3 alineatul (2) din Regulamentul (CE) nr. 416/2004.
(5)
Mecanismul de calcul al respectării pragurilor naționale de prelucrare, prevăzut la articolul 5 din Regulamentul (CE) nr. 2201/96, nu se aplică imediat Bulgariei și României. Din acest motiv, trebuie să se prevadă măsuri tranzitorii de aplicare. Pentru anul de comercializare 2007/2008, pentru care nu există date disponibile care să permită verificarea respectării pragurilor comunitare și naționale de prelucrare a tomatelor în aceste state membre, se impune, din precauție, reducerea prealabilă a ajutoarelor, care vor fi rambursate în cazul în care pragurile prevăzute nu vor fi depășite la sfârșitul anului de comercializare menționat.
(6)
Măsurile prevăzute de prezentul regulament sunt conforme cu avizul Comitetului de gestionare a produselor prelucrate pe bază de fructe și legume,
ADOPTĂ PREZENTUL REGULAMENT:
Articolul 1
Pentru anul de comercializare 2007/2008, valoarea ajutoarelor pentru tomate, acordate în temeiul articolului 2 din Regulamentul (CE) nr. 2201/96, se stabilește după cum urmează:
(a)
în Republica Cehă, Grecia, Franța, Cipru, Ungaria, Malta, Polonia, Portugalia și Slovacia: 34,50 euro/tonă;
(b)
în Italia: 27,76 euro/tonă;
(c)
în Spania:
(i)
34,50 euro/tonă pentru tomatele destinate prelucrării în tomate descojite întregi;
(ii)
12,75 euro/tonă pentru tomatele destinate altor prelucrări;
(d)
în Bulgaria și România: 25,88 euro/tonă.
Articolul 2
(1) În cazul în care, la calculul respectării pragului stabilit pentru anul de comercializare 2007/2008, reiese că nu a fost depășit pragul comunitar, o sumă suplimentară, echivalentă cu 25 % din ajutorul stabilit la articolul 4 alineatul (2) din Regulamentul (CE) nr. 2201/96 este plătită în Bulgaria și în România, la încheierea anului de comercializare 2007/2008.
(2) În cazul depășirii pragului comunitar și în cazul în care pragul nu a fost depășit sau a fost depășit cu mai puțin de 25 % în Bulgaria sau în România, o sumă suplimentară este plătită în aceste state membre după anul de comercializare 2007/2008.
Valoarea suplimentară menționată la primul paragraf este stabilită pe baza depășirii efective a pragului național respectiv, până la cel mult 25 % din ajutorul stabilit la articolul 4 alineatul (2) din Regulamentul (CE) nr. 2201/1996.
(3) Pentru verificarea respectării pragurilor naționale de prelucrare stabilite pentru Bulgaria și România, calculul se efectuează, pentru anul de comercializare 2007/2008, pe baza cantităților pentru care au fost depuse cereri de acordare de ajutoare pentru respectivul an de comercializare.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 februarie 2007.